## La Generalitat activa els treballs d’avaluació per a la restauració ecològica de l’àrea afectada per l’incendi de Teresa de Cofrentes

*** El conseller de Medi Ambient destaca que “la prioritat és garantir una recuperació integral de l’ecosistema de la zona”
* Actualment, la Conselleria manté desplegats sobre el terreny de la Comunitat Valenciana prop de 500 professionals que conformen el Servici de Vigilància Preventiva**

La Generalitat ha activat els treballs d’avaluació per a la restauració ecològica de l’àrea afectada per l’incendi de Teresa de Cofrentes.

Així ho ha confirmat el conseller de Medi Ambient, Infraestructures i Territori, Vicente Martínez Mus, després de visitar la zona acompanyat pel secretari autonòmic de Medi Ambient i Territori, Raúl Mérida; el director general de Medi Natural i Animal, Luis Gomis; la directora general de Prevenció d’Incendis Forestals, Rosa Touris, i l’alcalde de la localitat, José Javier Jiménez.

Durant el recorregut per l’àrea afectada per l’incendi causat per un llamp durant una tempesta seca el 13 d’agost, Martínez Mus ha traslladat que la voluntat del seu departament és actuar com més prompte millor, i ha destacat que “la prioritat és garantir una recuperació integral de l’ecosistema de la zona”.

Així mateix, el conseller ha fet valdre el treball del personal de prevenció i d’extinció d’incendis, i ha subratllat que “la ràpida i eficaç detecció i intervenció del personal de vigilància preventiva i dels equips d’emergències va ser clau per a minimitzar els efectes i evitar una major propagació del foc, malgrat la complicada orografia i les condicions meteorològiques adverses”. Finalment, l’incendi va arrasar 504 hectàrees de terrenys de titularitat privada a Teresa de Cofrentes i a Ayora, i va provocar el desallotjament preventiu de 15 persones.

A més, el titular de Medi Ambient ha explicat que, actualment, es mantenen desplegats sobre el terreny de la Comunitat Valenciana prop de 500 professionals que exercixen labors clau en la prevenció i que conformen el Servici de Vigilància Preventiva enfront del risc d’incendis forestals, incloent personal en observatoris forestals, unitats de vigilància, gestió de zones de seguretat i en les centrals de coordinació de prevenció d’incendis forestals.

**Assessorament als afectats**

Este incendi ha afectat una zona de terreny de titularitat privada, per la qual cosa no estan previstes inversions directes en treballs d’emergència o restauració immediata per part de la Conselleria de Medi Ambient. No obstant això, s’obri la possibilitat que els propietaris particulars es beneficien d’ajudes destinades a la redacció d’instruments tècnics de gestió forestal.

Les ajudes se centren en la conservació de masses forestals no incendiades, sense incloure directament l’execució de treballs en zones cremades. Per part de la Conselleria, es facilitaran i s’agilitzaran tots els tràmits necessaris per a l’aprofitament extraordinari de la fusta cremada, per a promoure una gestió eficient dels recursos afectats.

D’esta manera, la Generalitat també oferirà als propietaris assessorament tècnic especialitzat per a orientar les seues iniciatives de recuperació.

Es preveu que, en 2026, el Fons estratègic municipal de prevenció d’incendis forestals puga proporcionar recursos als ajuntaments per a dur a terme mesures dels seus plans locals de prevenció, amb el manteniment de pistes forestals i infraestructures.

Cal recordar que la Generalitat ha finançat amb 14,2 milions d’euros, en 2023 i 2024, les actuacions dels municipis de la Comunitat Valenciana incloses en els plans locals.

En concret, en el cas de la zona d’Ayora-Teresa de Cofrentes, la Conselleria ha invertit des de 2023 més de 300.000 euros en diferents línies d’ajudes del fons estratègic i del voluntariat mediambiental.

Fecha: 28/08/2025